[Fol. 2] Nicâ ompeua yn neyolmelaualoni, yn amo veyac yn çâ tepiton, yn oq^ motlalili oquimotecpanili ynpadre fray Alonso de Molina s. Frâcisco tepixq^ ynipâ nauatlatolli oq^ mocuepili.	
Tenonotzaloni, inic yehuatl sacerdote quinonotza ymmoyolcuitiznequi.	
Inaxcâ tlaxic mocaquiti {notlaçôpiltzine} caotiualla, tinechnextilico îmotlatlacol: î motliltica, mocatzauaca, immihyaca mo palanca: monequi vel tiquilna miquiz catitlatlacouani: mavel yuh cômati ymmoyollo, ca miectlamantli ynic oticmoyulitlacalhui moteuh motlatocauh. Auh ynipampa motlatlacol, cenca motechmoquala naltia: auh yntlacamo axcan ypâpa ximoyulmelauani, mictlan infierno mitzmotlaxilizq^a ompa cemicac titlayhiyouizquia: mitztlatzacuiltizquia yn tlatlacatecolo, mitztoneuazquia, michichinatzazquia: aic ompa tiualquiçazquia: auh ynin, yn totecuyo Dios canel cenca motetlaocoliliani cenca moteicnoittiliani, ticmotlaocultilia titlatlacouani, mitzmotla oculilizneq^, amo quimonequil tia ticempoliuiz, amono quimonequiltia mictlan yazyn aquî yyollocopa monemilizcue paznequi, ymmocemixnauatiz nequi ynic aocmo ceppatlatla coz. Auh ynic vel mitzmotlao culiliz, yuan ynic vel ticmoyul ceuiliz, yuâ ynic mitzmocêchipauiliz ynitechpa motlatlacol, ynicoytlacauh, ynic yuhq^ otliliuh, ocatzauac, oyyax, opalan manima, etlamantli mo nequiticchiuaz.	
	
¶ Ynic centlamâtli, cenca mo tech monequi vel timocencauaz: cêca vel ticcemilnamiquiz tictemoz, tiquicxitocaz yn yxquich motlatlacol, ymmotlauelilocayo. Auh yniquac otiquilnamic, cenca mitztequipachoz cenca mitztlaocultiz, michoctiz: [Fol. 3] yehica ca amo çan aca tlalticpac tlatuani yn anoço pilli yn otictlatlacalhui, ynixco ycpac otinen, yn otiq^xtlatzini, oticquamomotzo: cavel yehuatzin ymmoteuh ymmotlatocauh yn yxtzincoycpactzinco otinê: vel oticmaceuh ym mictlan cemicac tetlatzacuiltiliztli, ynipâpamotlatlacol auh vmpâynfierno mitzmotlaxilizq^a, in tlaca mo axcâximoyulmelauani, yn tlacamo axcâ xitlamaceuani.	
	
¶ Inic vntlamâtli, motech moneq^n timoyolmelauaz yxpan sacerdote, vel mochi vel yxquich ticnextiliz ym motlatlacol, uel ixq^ch ticmocuitiz, ticmomachitocaz yn oticchiuh yyolitlacoloca moteuh motlatocauh: atle tictlatiz, atle tiq^nayaz amonotle tic pinauizcauaz, atle ticmauhca cauaz: cauel yehuatzin yn Dios ixpâtzinco ticteneuaco, tiquitoco motlatlacol, ynuelix q^ch q^momachitia yn otax yn oticchiuh. Auh maciui ixq^chq^ momachitia ynotax ynoticchiuh motlatlacol, yece q^monequiltia in uel tehuatl monoma ticnextiz, ticmocuitiz, inic timo pinauhtiz, yuan ynic nimocnomatiz, timocnotecaz. Auh in axcâ, macatle xictlati, mecatle xiq^naya: ca intla centetl temictiani tlatlacolli çâ tictlatiz, çan nimâ atle, çânimâ acêtetlmitz mopopolhuiliz yn totecuio in motlatlacol, çan occenca ye ic mo tech moq^lanaltiz, yuan yctictlapiuiz, yc valaquiz ym motlauelilocayo.	
Inic etlamantli, ynic mizmotlaocuililiz Dios, cêca motech monequin ticcuepaz monemiliz, vel ticcemitoz inic ocmo ceppa tictlatlacoz, inic aocmo ticmotlalcauiliz in moteouh in motlatocauh Dios. Yuâ monequin tiquixtlauaz, tictecuepiliz, tictemacaz ynte axca tetlatqui oticcuic, yn anoço tiquichtec. Auh no ticchiuaz, in tlein axcâ yc nimitz nauatiz penitencia. Auh yn tlauel ticchiuaz yn, yniy yetlamanixti, vel nelly mitzmotlaocoliliz î totecuiyo Dios, yxq^ch mitzmopopolhuiliz ymmotlatlacol: cenca paquiz motlamachtiz, moyollaliz ymmaniman. Onopiltze, ma vel xiccui xicana, [Fol. 4] uel xiccaqui, moyollo ytlan xictlali yn onimitzilhui, in onimitzteneuili. Auh ma mo yullocopa ximoyolmelaua, ynic tictopeuaz yn tlacateculotl. Cayntla uel timoyulmelauaz, timomaq^xtiz mic tlâpa, niman ticceliz yn absolucion, mitzmoteochiuiliz ynipalnemoualoni yc muchi popoliuiz ymmotlatlacol, yc uelchipauaz yn manimâ: titlaçopiltzin timochiuaz yn Dios: Auh yniquac timiquiz ylhuicac titlamelauaz, muchipa cemicac tipapaquitiuh ychantzinco yn Dios, ymmotecentlamachtiliani.	
	
¶ Tetlatlaniliztli, yn ayamo neyolcuitilo.	
Maxinech ylhui {nopitze} cuix vel otiquil namic cuix vel yxq^ch otictemo ymmotlatlacol?	
¶ Cuix michoctia mitztlaocoltia ymmo[--]liltica mocatzauaca, ymmoyaca mopalanca, yuan ynixquich motlauelilocayo, ynic oticmoyolitla calhui î moteuh motlatocauh.	
¶ Cuix vel timocemixnauatia, inic aoq^c ceppa titlatlacoz.	
¶ Cuix vel ticcuepaznequi monemiliz, ynic aocmo ceppa ticmoyolitlacalhuiz ypalnemouani:	
¶ Cuix otimoquatequi?	
¶ Cuix moyollocopa ticceli yatzin Dios, ynitoca baptismo: aço çâ camanalli, tentlamachtli ypan oticma:	
¶ Aço çan ticuitlauiltiloc aço çan mitzuilantiaque, yniquac timoquatequi.	
¶ Cuix otimonamicti, cuix noço çan oc yuh tinemi:	
¶ Tleyn yc timotlayecoltia: tleî moteq^uh: tleyn yc ticmixnextilia motech monequi:	
¶ Cuix oceppa timoyolmelauh: cuix noço quiniyoppa axcan timoyolmelaua:	
¶ Yquin, yequexquichcauitl yntimoyolmelauh?	
¶ Yequezq^pâ timoyolcuitia?	
¶ Cuiy ytlamotechca excomunion? [Fol. 5] Quenin ypan otiuetz, tleyca motech motlali?	
¶ Yniq^c timoyulmelauh cuix tipinauac, cuix noço timomauhti: cuix cequitictlati ymmotlatlacol?	
¶ Cuix ticchiuh yn penitencia, inic mitzmonauatili padre ynipampa motlatlacol?	
¶ Aço ytla tiquixtlauazquia teaxca, acaçomo tiquixtlauh: anoço timomecauitequizquia anoço timoçauazq^a, anoço tic pouazquia mocuentas: in anoço tiquintlaocolizquiâ motolinia, acaçomo ticchiuh: aço çâtiq^lcauh: anoço vel moyollocopa tictlatziuizcauh, yn çâ yc timoquelo tictelchiuh: açoçan otiquallaztia, otiqualhue catlaztia yn tlein yc tina uatiloc?	
¶ Yntlaquitoz ymmoyolcuitia, ca oq^chiuh ynitlamaceualiz nimâ q^lhuiz ynsacerdote.	
Maxiquito yn persignum crucis, yuan yn neyolmelaualoni, ynitoca p^fesiô geñ.	
Nehuapol nitlatlacouani, ninoyolmelaua yxpâtzinco yn dios: yeuatzin yn sancta Maria, yuan yn sant pedro, yuâ in sant Pablo, sant Miguel, sant Frâcisco, yuan yn yemochintin ynixq^chti sanctome yn sctâme: notehuatl in tipadre, ca onitlatlaco tlaq^liztica, atliliztica, vetzq^ztica neauiltiliztica, tepâ auializtica, chicotlatoltica, ahauilnemiliztica: amo vel onicuep ynnone miliz, yeq^ne nicchiuazq^a inq^l ly, çâ amo nicchiuh: niccauazq^a in yxq^ch amo q^lli, amo oniccauh, yc chocannoyollo yxpâtzinco yn Dios onitlatlaco, onitlatlato, çêca oniuey tlatlaco. Ynaxcan niccêtelchiua yn tlacatecolotl, auh vel nicnocê macatzinoua in totec. Dios. Nonicnotlatlauhtilia yn sctâ maria muchipa ichpochtli, in vel tetlatlatlauhtiliani, ynic nopampa. vt supra.	
	
¶ Tetlatlaniliztli, ynitechpa matlactetl teonauatilli, ynic centetl.	
Notlaçopiltzecuix vel ticcenneltoca yn totecuiyo Dios: aço otomeyollouac ynitechpa [Fol. 6] ytla ynel tococatzin:	
¶ Cuix ticmocemmaca?	
¶ Cuix ytetzinco timotemachitinemi?	
¶ Cuix ticmocêquizcatlaçotilia yca mochi moyollo, ica muchi manima, yuan yn yxq^ch yca mochicaualiz, ynçâ vel yeuatzin ypâpa, yehica ca cenquizcatlaçotlaloni, mauiztililoni, neteotiloni?	
¶ Cuix mocêyollocopa oticmotlaçotili, yuâ cuix motlatoltica oticmoyecteneuily, cuix motlachiualiztica oticmotlacamachiti?	
¶ Cuix noçan ticpia ytla yxiptla tlacatecolotl, cuix ticmati yn aço aca quipia, yn çan quitlatia?	
¶ Cuix ica oticnotz tlacatecolotl, cuix noce aca mixpan oquinotz, yn amo tictlacaualti?	
¶ Cuix ytla oticmanily: cuix ticopalten cuix tama xotlac?	
¶ Cuix yca ticitl oticnotz ynic mitztlahpouiz: cuix noço ic ticnotz ynic mitznextiliz yn tleyn oticpolo?	
¶ Aço atl mixpan quiman, ynic atlan teyttac: rc.	
¶ Cuix ica oticqua tlacatecolotl yuen?	
¶ Cuix ticneltocac tlapoualli anoço mecatlapoualli: acaço mo tictlacaualti yn tlapouhqui, ymmecatlapouhqui?	
¶ Cuix ticneltocac in temictli.	
¶ Cuix ticneltocac anoço tic tetzamma yn tecolotl, yniq^c choca, ynanoço chiquatli yniquac tzatzi, mozticacalatza: anoço pinauiztli yn cana otiquittac?	
¶ Aço aca tictlachiui, anoço tictlacuicuili, tlacatecolotlatoltica:	
¶ Cuix tiquiyauhtlaz, anoço titeciuhtlaz, tlacatecolotlatoltica:	
¶ Cuix vppa otimoq^tequi, anoço oppa oticceli confirmacion: anoço occan excâ otimonamicti: aço mochintin nemy inteoyotica tiquimmonamicti in yxpan sancta yglesia?	
¶ Cuix muchipa ticmonelil machitia yn totecuiyo Dios, ynipâpa yxquich ic omitzmoc nelili: cuix vel tictlaçocamati?	
¶ Yniq^c yeticochiznequi cuix tiquitoa pater noster, Aue maria? rc. Yuâ yniquac tiualmeua [Fol. 7] cuixtimotlanquaquetza cuix ticmotlatlauhtiliâ Dios, ynic ocenyoual omitzmopiali:	
¶ Cuix ticmauiztili ynsanctisimo sacramento, yuan in totlaçonantzin sancta Maria, yuan ynsanctome.	
¶ Cuix ticmauiztili yn cruz, yuâ ynixiptlatzin tote. Jesu Xp^o yuan inimixiptlauan sct^ome:	
	
¶ Tetlatlaniliztli, ytechpa ynic vntetl teonauatilli.	
Auix tictlapicteneuh initocatzin Dios: cuix yca ypampa tiztlacat, in amo nelli tiquito:	
¶ Cuix çantlapictiq^to, yzca cruz, quimomachiltian Dios: ypaltzinco Dios: rc. yniquac yuh tiquito yn, aço çan tiztlacat: acaçomo nellin tiquito:	
¶ Cuix ica ticauilquixti, cuix ypan ticamanalo ynitocatzin Dios, yuâ ynitocatzin sancta Maria, yuâ inintocasctôme:	
¶ Cuix ica oticchicoitô Dios yuan initlaçouan sanctome:	
¶ Cuix ica timonetolti, yuicpatzincon Dios:	
¶ Cuix itla ticcemito in ypaltzinco Dios ticchiuaz, acaçomo ticmocuitlaui, acaçomo tic neltili, acaçomo ticchiuh, aço çan otictlatzinizcauh, otictlatzauhcacauh, ynic çan yuhqui otiztlacat yxpantzinco Dios:	
¶ Yntlaitla yc otimonetolti, mayciuhca xicchiua, xicneltili, macamo çâxictlatziuizcaua, macamo çâ xictlacomati, ynic amo yuhqui icatzîco timocacayauaz ynmoteuh yn motlatocauh.	
¶ Cuix teamatlacuilol otictô, otictlapo, oticpouh, yn amo motech pouia, î amo mamauh.	
	
¶ Tetlatlaniliztli, ytechpa inic etetl teonauatilli.	
In domingo yuan ilhuitl ypan, cuix vel centetl tiquitta missa:	
¶ Auh yniquac tiq^tta missa, cuix vel ticmolnamiq^lia î tote. dios, cuix vel ticmocêmaca cuix vel moyollocopa ticmotlatlauhtilia:	
¶ Cuix ypampa tichoca titlaocoya ymmotlatlacol: cuix timocemixnauatia ynic aocmo ceppa titlatlacoz.	
¶ Aço ytla temictiani tlatlacoli oticchiuh in ypâ domingo, in anoço ypanilhuitl pialoni:	
¶ Auh yn oncan ychantzincô Dios, acaçomo çantitlamattica, aço titecamanalhuitica titentlamattica, [Fol. 8] aço titenonotztica: aço vncan titeyxeleuia: aço oncan tiquinuetzquilian ciua:	
¶ Acaçomo çan tiquixcauia, ticcemmati ynteoyotl: aço titlatequipanoa: aço telimiqui, aço timocaltia, titecaltia, aço titlaxima, aço titlauilana:	
¶ Aço vel cemilhuitl çan otimauiltitinen, aço netotiloyan maceualoyan, anoço tlauanoyan, tecouanotzaloyan otimotzico, ynic çan otictelchiuh missa:	
¶ Ciuatl ytlatlaniloca.	
¶ Aço titlatequipanoa, yn domingo, yuan ylhuitl ypan: aço titzaua, tihquiti, aço titlatzoma, aço titlapaca:	
¶ Aço yntlan oquichtin timotema, anoçe ytla tlatlacolli oncan oticchiuh:	
¶ Acaçomo tiquitta missa, yn çan yeuatl ypâpa yn atle motlapachiuhca, ynic otipinauac:	
¶ Pipiltin yntlatlaniloca.	
¶ Yn domîgotica in ylhuitl ypan, cuix ticmocuitlauia, cuix ypantitlatoa ynic mocêçâ mocentlalizque maceualtin, ynic quitazque missa, yuan ynic q^caq^zq^ temachtilli sҔmô.	
¶ Cuix tiquintequiti ymmaceualtin, yn elimiquizque, yn calli quiquetzazque, inq^uh tlacalaquizque:	
¶ Cuix itla yc otiquinnauati, in amo monequia mochiuaz in domingo yuan in ilhuitl ypan:	
¶ Cuix otiq^ntlacaualti, otiq^n nauati inic amotlauanazq^ ynic amo momecatitinemizq^: rc.	
	
[crismon] Tetlatlaniliztli, ytechpa inic nauhtetl teonauatilli.	
Imota monan, cuix tiq^ntlaçotla, cuix tiquintlacamati, yniquac ytla qualli yectli yc mitznauatia:	
¶ Yniquac motolinia, cuix tiquimmaca ynintech monequi auh yniquac mococoua, cuix ti quimmocuitlama, tiquintlaoculia, tiquinyollalia: cuix impâ titlatoua, in quenin patizque, acouetzizque:	
¶ Aço ica, tiquinchicoito: tiquintlaueli, aço tiquimauac, tiquinmicti, aço ytla yc tiquintolini:	
¶ Auh yniquac omomiquiliq^ acaçomo yciuhca ticchiuh, acaçomo yciuhca tictequipano intle yn [Fol. 9] tlein yc mitznauatiteuaq^, ynic mocauhtiaque yn ypan yntestamento:	
¶ Namiqueq^ intlatlaniloca auixtic tlaçotlâ monamic?	
Acuix ticpaleuia, cuix ticnanamiqui ynipan amonetlayecoltiliz, yuan ynipan amotequiuh?	
¶ Cuix ticyollalia yniq^c motolinia, moteq^pachoa, intlaocoya, nentlamati:	
¶ Auh yniquac tiqualani, aço çannen in ticmictia, tictolinia, tictlaocoltia:	
¶ Auh ymmochan tlaca yuan ymmopilhuan, acaçomo tiquimmocuitlauia ynitechpa ymanima, yuâ yninnacayo: acaçomo tiq^nnonotz, acaçomo tiquintlacaualti, yniquac ytla yc oquimoyolitlacalhuique yninteuh ynintlatocayuh?	
¶ Cuix omoquateq^que, oquicelique yn baptismo yuan yn confirmacion.	
¶ Cuix quimati yn doctrina christiana:	
¶ Cuix otiquinchicoyto yn teoyotica motauan {teopixque} aço ytla yc otiquimauilquixti?	
¶ Auh yniquac aca quinchicoitoaya, cuix ticpaccacac yninchicoytoloca, ynimauil quixtiloca?	
¶ Acaçomo qualli ypan otictlachialti ynintlatol, yuan ynintlachiual: aço çannen yntech otichicotlama, ynic otiquimmauizpolo?	
	
¶ Tetlatlaniliztli, ytechpa ynic macuiltetl teonauatilli.	
Auix aca momac omic, anoce motencopa oquimictique?	
¶ Cuix yca otiqueleui ymma ximiqui?	
¶ Cuix aca ticmiquitlan, ticmiquiztemachi?	
¶ Cuix aca ticmicti, ticuiuitec, ticmapuztec, ticquaxamani, ticquauiuilan, ticquamomotzo: aço titequauitec, titequatepini, titequatetzotzon, titequatzayan?	
¶ Aço yc omococo, anoço vel ycomic? Camonequi ti quixtlauiliz yn tleyn yc tictolini.	
¶ Aço aca mopampa ocaltzaqualoc, ynçannen otoliniloc: [Fol. 10] Camonequi tiquixiptlayotiz yninetoliniliz.	
¶ Aço aca teupan ticquixti, anoço oncan ticuitec?	
¶ Cuix titecocolia: cuix titetlauelia: titequalancaytta?	
¶ Cuix timomiquitlani, aço yc otiquic ytla micouani pahtly?	
¶ Cuix cana ouican oticalac, anoço quaquamminaloyan?	
¶ Cuixticneq^ imma aca miq^, ymma motolini, îma mococo?	
¶ Aço mihtic tiquito, mamiqui, ma poliui, macocolizcui? rc.	
Auh yn axcan aço noma çan tictlauelia acaçomo ticnotzaz nequi, acaçomo tictlaçotla?	
¶ Cuix aca ticcuitlauiltitemictiani tlatlacolli, aço vel oquichiuh, aço otlatlaco?	
¶ Cuix tiq^ntlaocolia, tiq^micnoittam motolinia ycnotlaca: {yniquac moteociuitia, mamiquitia} acaçotle tiquimmaca?	
¶ Cuix otitepinauhti, cuix otitemauizpolo: otiteauilquixti: aço aca ticcuillonahuac, tictlacatecoloahuac: anoço aca otictentlapiqui?	
¶ Cuix aca micouani patli otiquiti, aço yc ococolizcuic, aço vel yc otlanauh, aço vel yc omic?	
¶ Aço aca ciuatlotztli oticpa hyti, ynic motlatlaxiliz, ynic miquiz yticca piltzintli?	
¶ Ciuatl ytlatlaniloca.	
Auix otiq^c micouanipahtli, ynic otimotlatlaxili, ynic çan oticmicti moconeuh, anoço tictentzoponi, yn çan ic ticquelo: cuix ticcochmicti, ticcochpacho ymmoconeuh? Auh ynipampa otiquic patli, {ynic timotlatlaxiliznequia,} aço yc oticocolizcuic?	
¶ Acitla vei, etic ticmama: anoço cenca otitez, ynic timotlaolinili:	
¶ Cuix ytla patli otiquic, ynic aocmo titlacachiuaz, ynic aocmo timopilhuatiz?	
[Fol. 11] ¶ Auh yn titicitl, cuix vel oticmomachti ynticiyotl yntepatiliztli, aço çan timotici tlapiquia: acaçomo tiquixima tîpatli, yn xihuitl, yn tlanelhuatl yn tictemacac, ynic çan occenca ye ococolizcuic, anoço vel yc omic yn cocoxqui ticpatiznequia:	
¶ Aço oytlacauh ymmopa ticteiti, ynic otitepati: rc.	
¶ Acaçomo vel titeitzmina, acaçomo vel titeço:	
¶ Auh yn ayamo ticpeualtia motepatiliz, cuix achto tiquilhuia yn cocoxcatzintli ynic moyolmelauaz yxpan sacerdote:	
	
¶ Tetlatlaniliztli, ytechpa ynic chiquacêtetl teonauatilly.	
Auix aca tiqueleui ciuatl, anoço tictecac:	
¶ Quezquintin ynciua yntech tacic:	
¶ Cuix mouanyolqui, cuix quenticnotza: anoço tenamic:	
¶ Cuix teoyotica tenamic yn tiquixeleui, cuix çan noçocyuhnemi:	
¶ Cuix oc vel ychpochtli yn ytech otacic, cuix ticxapotlac, ticcuili ynichpochyo:	
Cuix ycnociuatl, yn o oquich mic tictecac, anoço teoyotica nemi beata, anoço mocomadre, anoço mo vepul:	
¶ Quezquipa ynitech otitlatlaco:	
¶ Cuix aca çanica otimocayauh ciuatzintli, aço tiquilhui, tinociuauh tiez, teoyotica nimitznonamictiz, auh ynçatepan yniquac ye otictecac, çan otictelchiuh amo ticmonamicti, çan yca otimocayauh, çan otiquiztlacaui:	
¶ Cuix aca tictennamic ciuatl, anoço ticnauatec: aço ticchichiualtzitzitzqui, anoçe ticauilti:	
¶ Yniquac ytech tacic, aço mitztlacaualtiaya, auh yntehuatl çan oticcuitlauilti:	
¶ Cuix aca ticcuilonti, anoce aca mitzcuilonti: aço tehuatl ticpeualti, ticcuitlauilty:	
[Fol. 12] ¶ Cuix yca timomachiuh, anoce aca omitzmachiuh: Cuix ycoquiz ymmoquichyo, ymmotlacaxinachyo:	
¶ Cuix ytechtacic, ytzcuintli, anoço ychcatl, anoço totolin:	
¶ Cuix yca otitecentecpahui, oti tlaquauhtlaz:	
¶ Ynizquipa tiquilnamiqui tlahelpaquiliztli, cuix yciuhca ticmopololtia cuix ticmocaualtinuetzin, anoço ypan otiuecauac ynilnamicoca tlauelilocayotl aço yc otitlaquauhtily, anoço yc oticyoliti ymmototouh, ynic oquiz motlacaxinachyo, ynic çannen onoquiuh moquichyo:	
¶ Yniquac ticochi, yntictemiqui ca aca ytech taci ciuatl, yniquac otiualiçac, ynyetiquilnamiqui motemic, cuix yc tipaqui: Cayntla yc tipaquiz, yn otictemic tlahelpaquiliztli temictiani tlatlacolly ypan tivetzi: auh intlaictitlaocuyaz, amo motlatlacol mochiuaz, ypampa caticochia. rc.	
¶ Yn oncan ychantzinco Dios, aço ytla tlatlacolli tiquilnamictica, aci tla oncan teupan ticchiuh yni yollitlacoloca totecuiyo dios:	
¶ Cuix aca otictlanochili, vel tictlanaualnochili:	
¶ Cuix aca oticvetzquili, anoço ticcamanalhui ciuatl aço oticmonenecti, anoço mihtic otiquito, manechnequi, manechmicolti, manecheleui, aço mihtic otiquito, manic teca: Ca yntla ticcemi to inic tictecaz {yniquac tiuelitiz, iniquac vel timochiuaz} ypan otiuetz yn temictiani tlatlacolly.	
¶ Ciuatl ytlatlaniloca.	
Auix aca oquichtli tictlamatoquili, tictlatzitzquili: Cuix yc oquiz immociuayo:	
¶ Cuix aca occe ciuatl, amoneuan ammopatlachuique:	
[Fol. 13] ¶ Cuix otimoxauh, otimochichiuh, cuix ytla mixco, tictecac, ynic mitzeleuizque:	
¶ Namiqueque yntlatlaniloca: achtopa yeuatl yn oquichi namique.	
Iniquac timonamicti, cuix mopan mihto missa, cuix anquicelique yn bendiciones, amoneuan immonamic:	
¶ Cuix achto ytech tacic, yn ayamo amechmanepanoaya sacerdote:	
¶ Cuix mouanyolquiyn otic monamicti: quenticnotza:	
¶ Cuix ypan amonetoliniliz, anoço ypampa ammoqualania immociuauh, anoço ytla occentlamantli ypampa, o anquitlacoque in amonepilhuatiliz:	
¶ Cuix aca teciuauh oticpilhuati, auh yninamic ymmomati aço vel ypiltzin:	
¶ Acaçomo amoneuan annemi ynteoyotica monamic, aço yeuecauh yntictlalcaui aço çannen yn otictelchiuh, otictotocac:	
¶ Ciuatl namique ytlatlaniloca.	
Auix aca occetlacatl omotechacic, aço yc otimopilhuati, auh ymmoquichui ymmomati aço vel ypiltzin ymmoconeuh cecni ticchiuh:	
¶ Cuix aca mitztecac mouâyolqui, anoço monamiciuanyolqui, anoço mocompadre:	
¶ Cuix teupan yn titlatlaco:	
¶ Yniquac timometzuia yn tezquiça, cuix tehuatl ticcuitlauia ymmonamic ynic motechaciz:	
¶ Cuix çan moteputzco tic teputzmama mitzincolhuazui ynic mitztecac:	
¶ Quezquipa yniuh o anquiquichiuhque: [Fol. 14]	
¶ Oquichtli ytlatlaniloca.	
Auix aca otictecac yuanyolquimmociuauh:	
¶ Yniquac mometzuia yn ezquiça monamic, cuix ytech tacic:	
¶ Yniquac ytech taci ticnepanoa, cuixmitztepotzmama, cuix tictzincolhuazuia: Anoço ytla occentlamantly tlahelpaquiliztli oticchiuh yn amo nican moteneua: Muchi xiquilnamiqui, ynic timoyolmelauaz.	
	
¶ Tetlatlaniliztli, ytechpa ynic chicuntetl teonauatilli.	
Auix ytla otiquichtec teaxca: aço tilmatli, teocuitlatl, chalchiuitl, quetzalli: anoço centli, tlaulli, yelotl, ayutetl, chilli, chian, etl, vauhtli: aço totolin, ytzcuintli, ychcatl, cauallo: rc	
¶ Aço tequauhtla tiquauhtlaz, anoço tiquaquauh:	
¶ Cuix aca ticmilcuili: anoço aca ticmilpixcac: anoço tecal ticcuic:	
¶ Yniquac titlanama ca inanoço timotlacouia, yn anoço timotlapatilia, cuix titexixicoua, cuix teca timocacayaua:	
¶ Cuix aca oticcuitlauilti ynic amoneuan amichtequizque:	
¶ Cuix aca ychtecqui ticpaleui, ynic amoneuan amichteque:	
¶ Ymmotlaqueualhuan yniquac mitztlatequipanilhuique, cuix tiquintlaxtlaui:	
¶ Cuix yca otitlatlanito anoce otitetlan: 	
¶ Cuix maxca anoço teaxca yntictlanito, yn omitztlanilique:	
¶ Aço motolinia yntictlan:	
¶ Auh yniquac titepatouititeollami, titequahtelolomimilhui, [Fol. 15] cuix titexixico, cuix titeyztlacaui, aço çan otitexictlan? 	
¶ Aço yca ychtectli otic mocoui?	
¶ Aço ytla ticmottili, acaçomo ticmacac yn axcaua, tlatquiua yn otlapolo: acaçomo niman ticteyttiti, acaçomo ticteylhui yn quenin oticmottili yn tetomin, yntetilma: acaçomo ycotzatziuac yn tiâquizco, in anoço teupâ?	
¶ Cuix tetech titlayxtlapan?	
¶ Cuix ytla tictetlacuilti, ynic occenca ye miec timacoz ynipâpa tlein otictetlacuilti?	
¶ Cuix otlapic tiquicuilo amatlacuilolli, inçâ occetlacatl ytech tictlami, ynic teca otimocayauh?	
¶ Cuix aca ypan timixquetz, in ipâ otitlato, yn amo ilhuil, î amo ymaceual impaleuiloz?	
¶ Cuix yca otitechicotlatzontequili?	
¶ Cuix ticcuic yn omitztlauhtique teaxca, yn vel ticmatia ca amo axcaua ymmitztlauhtia, yn çan oquitecuili, yn çan oquiteychtequili?	
¶ Yntlatlaniloca yntepachoua tequitlatoque, yn quine chicoua tlacalaquili.	
Auix quêmaniâ, ytla otiq^ncuili immaceualtin tiquipachoua: cuix tiq^mitlanili tilmatli, totolin, tlaolli, etl, chian, petatl, yyetl, xocuitl, tequitlaqualli, cacauatl? rc.	
¶ Aço yca titlaytlan, aço yca titlatzatzili ynteopixqui, anoço aca pilli tlatouani?	
¶ Cuix otiquintlapiuili, otiquinueylili ynintlacalaquil?	
¶ Yniquac tlacalaquilli monechicoua, aço ytla tequitzontli, tlatzoncaualli quimoxexelhuian pipiltin: Campa poliui, campa monequi: acaçomo ycalaquian ymonequiâ yn poliui:	
¶ Auh yniquac aca español quitlamamalia maceualtin, ynintlaxtlauil, [Fol. 16] acaçomo tiquimmaca, aço çan ticmotechtia, motech ticpoua:	
	
¶ Tetlatlaniliztli, ytechpa ynic chicuetetl teonauatilli.	
Auix ica otitetenanauatili, cuix ica otitetentlapiqui: cuix tetech otictlami yn tlatlacolli:	
¶ Aço aca oticmauizpolo teyxpan, aço tiquito, ca yn ompaca onca ychtecqui, caxocomictinemi, ca tetlaxinti nemi: rc.	
¶ Aço aca ymac otictlaz yn justicia, ynic çannen ocaltzaqualoc, otlaihiyouiltiloc: Ca monequi tictlaxtlauiz rc. Yuan monequi ticcuepaz ymmotlatol, cenca tictlatlauhtiz yn otictentlapiqui, yn oticmauizpolo, yn oticauilquixti, yn oticteopouh, yn yxco ycpac otinen. Auh yn yehuantin yn ymixpan oticauilquixti, tiquintlatlauhtiz, ymixpan timotlatolcuepaz tiquimilhuiz. Ca amo nelli, ca amo yuhqui yn onamechilhui, ca çâ onicpic, macamo xicmoneltoquitican.	
¶ Cuix yca cana otiquittac in vetztoc tlalpan temauizpololizamatlacuilolli: cuix oticteittiti, aço tictepouili? Ca çan niman tictzatzayanazquia, ynic ayac quittaz.	
¶ Cuix ticpaccacac yn techicoitoliztli: aço tepan oticamanalo: aço tetlatlacol teyxpan tiquito, yn amo machoya?	
	
¶ Yn tetlatlaniliztli ytechpa yc chicunauhtetl teonauatilli yeomotlalli ypan ycchiquacêtetl teonauatilli.	
	
¶ Yn tetlatlaniliztli ytechpa ic matlactetl teonauatilli ye omotlali ypan yc chicontetl teonauatilli.	
	
¶ Tetlatlaniliztli ynitechpa chicontetl temictiani tlatlacolli.	
[Fol. 17] Nepaualiztli.	
Ynypampa motlatqui, yuâ ynipâpa yectli motilma cuix timopoua, cuix yc tatlamaty, cuyx yc timomauiçollani, aço cenca yc teyxpan otimoquixti:	
¶ Cuix timoyequito, timoq^lito yn teyxpan: aço cenca otimochachamauh, otimotopalito:	
¶ Cuix yca teyxpan titlatlatlauhti, yn anoço ocentlamantliquallachiualiztli oticchiuh, ynic çan tehuatl timauiçoloz, ynic cenca tihtoloz, tiyectenaualoz:	
¶ Aço ytech timoxico ymmouampo, {yniquac occenca mauiztililo, yn amo yuh tehuatl timauiztililo:}	
¶ Aço monepoualiztica aca mitic ticchicotlatzôtequili, tictlauelilocatocac: yn qualtiliztica oticmopanauiltocac:	
¶ Aço ypampa in cenca timopouhtinemi, amo ticmotlacamachiti yn totecuiyo dios, yn çan otictelchiuh ymmatlactetl ytenauatiltzin, yuan ymmacuiltetl ytenauatiltzin sancta yglesia, yuan atle ypan otiquittac in justicia quipia, in anoço veuetque, ylamatque: 	
	
¶ Tetlatlaniliztli, ynitechpa teoyeuacatiliztly.	
Auix titeoyeuacatitinemi, acaçomo tiquimicnoytta, acaçomo tiquintlaocolia yn ycnotlaca, ymmotolinia, yn atle ymaxca, yn atle in tlatqui, yn ayaxcan valneci ynincochca ynneuhca:	
¶ Aço ypampa ymmoteoyeuacatiliz, motzotzocatiliz, motlatlahmetiliz, cenca otiquintolini yn nican tlalticpac tlayhiyouitinemi:	
	
¶ Yntetlatlaniliztli ytechpa î q^laniliztli, ypâ omotlali ynic chiquacentetl teonauatilly.	
	
¶ Tetlatlaniliztli, ynitechpa nexuitiliztly.	
Auix otimoxuiti: cuix otixocomic: cuix yc otimiçotlac:	
[Fol. 18] ¶ Cuix çâ cemilhuitl cêyoual titeq^tlaq^tinemi, titeq^atlitinemi aço cêca timoxuchipoloua:	
¶ Yniquac neçaualo, yuan yniquac viernes, vigilia yuan quatro temporas, cuix otinacaqua, acaçomo teuan timoçauh: Quezquipa yn amo teuan timoçauh: Quezquipa yn otinacaq^ yniquac nacacaualo:	
¶ Cuix oticqua yn teyoliuinti nanacatl, cuix vel yc tiuintic: Cuix vel yc poliuh ymmoyollo, cuix vel yc mic ymmoyollo, cuix yc ticpolo intlalli: anoço ytla temitiani tlatlacolli yc oticchiuh:	
¶ Cuix yca ticqua tlacanacatl, ynic yntech timotzoncuiz moyaouan:	
	
¶ Yn tetlatlaniliztli ytechpa neyolcocoliztli, ypan omotlali ynic macuiltetl teonauatilly.	
	
¶ Tetlatlaniliztli ynitechpa tlatziuiztli.	
Auix çâ muchipa titlatziuhtinemi cuix atle tic teq^panoua: aço çânê tictlaça yncemilhuitl in cêyoual: aço çan ticnenquixtia in cauitl: aço çan titequicochi, anoço timotequi auiltia: rc.	
¶ Acaçomo moyullocopa ticmotlatlauhtilia yn Dios: anoço çan muchi tictlatziuizcaua ynitlayecoltiloca miuellamachtiloca, inic çantinênemizneq^, yn atle ticchiuaznequi:	
¶ Aço çan tictemmati, ynic tiuallauh ychantzinco yn Dios:	
¶ Cuix motlatziuiliztica otic telchiuh ymmiectlamantli q^llachiualiztli, yn vel ticchiuazquia yntla xicnequini:	
	
Tenonotzaloni, ynic yeuatl sacerdote q^nonotzaz î omoyolcuiti, {iniq^c oquitzonquixti ynineyolcuitiliz}	
In axcâ notlaçopiltze yntlamoyollocopa timoyolmelauh yntla melauac moneyulcuitiliz, yntlatlacatle [Fol. 19] otictlati, otiquinax motlatlacol, yuan yntlacenca omichocti omitztlaoculti ynic oticmoyolitlacalhuitinen moteuh motlatocauh. Yuan yntla oticcemihto inic aocmoceppa ticmoyolitlacalhuiz, cayc cenca omitzmocnelili yn dios: camoneyolmelaualiztica opoliuh yn yxquich motlatlacol, ynixquich motliltica mocatzauaca. Y yo aquin vel quitoz ynquenin oquimochipauili yn totecuiyo Dios ymmaniman: Y yo aquin vel mitzcaquitiz, aquin vel mitzmelauiliz yn quenin vel tetlamachti tecuiltono ynic omitzicnoma omitzicnoyttac yn tloque nauaque, ynquenin omitzmopiltzinti, oytetzinco mitzmopachilhui: Aquin vel quitenquixtiz yn quenin ye titlaçoycniuhtzin yn Dios yuan ynixquichtin ysantohuan: Aquin vel quimelauaz yn quenin ye motech pouhtica yn ylhuicac tlatocayotl: yuan yn quenimmictlampa otimaquixtiloc: yuan yn quenin aoctle ypan tiquimittaz ynixquichtimmoyaouâ tlatlacatecolo: Ca velnelli cenca miectlamantli ynic otlaocoliloc manima. Ypâpa yn {notlaçopiltze} ma cêca moyollocopa xicmocnelilmachiti ynipalnemouani, ma cenca yc ximocnelilmati yn yxpantzinco ynipampa yxquich ytetlaçotlalitzin. Auh yn yeompatitztiui, ma vel ximimatcanemi, ynic aocmo ceppa ticmoyollitlacalhuiz ymmotetlaocolilicatzin, ymmoteuh ymmotlatocatzin. Ytech ximomati ytech ximopilo yn qualli yectli, xictelchiua xicpolo ynixquich yyollitlacolocan Dios: vel xicpia ynitenauatiltzin: xicmonemilizti yn tlaçotli yntemaquixti teoyotica nemiliztli: Xicmocemmaca ymymmotechiuhcatzin ymmotemaquixticatzin Jesu Christo {ymmopampa cruztitech omamaçoualtiloc, ynictehuatl cemicac tipapaquiz, cemicac tiyoliz} Ma mocenyollocopa xicmotlayecoltili, xicmouellamachtilli, ytetzinco xicempachiui. Auh no xicmotlaçotili [Fol. 20] xicmotlatlauhtili ynitlaçonantzin Dios yn sancta Maria muchipa vel ychpochtli, ynnouian ilhuicac yuan tlalticpac ciuapilly, ynic mopammotlatoltzin, ynic ytlatlatlauhtiliztica tiquicnopilhuiz yni gracia totecuiyo Dios. Yuan xiquimmotlatlauhtili yn yxquichtin sanctome, ynic mitzmopaleuilizque. Auh muchintin xiquintlaçotla xiquimmauiztili ymmouanpouan, ymmocotoncauan, ymmovilteccauan, auh yn yemochintin tlalticpactlaca. Xitetlaocoli: xiteycnoytta: xitepaleui yniuh tiuelitiz yniquac vel timochiuaz. Macayac xictolini: macayac xictequipacho: macayac xiccocoli, çâ iuiâ yocoxca ximonemiti ynixpantzîco totec. Maq^lli yectli neixcuitilli teyxpâ xictlali. Yntlâ xipapaq^ intlâ ximoyollali yn q^ltin, yn yecnemiliceq^: auh yn tlaueliloq^ immotlapololtitinemi, inq^moyolitlacalhuitinemi yn totecuiyo Dios, xiquintlalcaui ynic amo mitztlatlacolmauazque, ynic amocouitilizque manima: macamo tiquimmocniuhtiz, macamo yntech timomatiz, çan xiquincentlalcaui ynic pactiez moyollo, ynic chipauatiez ynizquitlamantli ytechca manima, immotlalnamiquiliz, immotlaeleuiliz, ymmotlatol: rc. Cenca xicmalhui ynixiptla ynipatillo yn sanctissima trinidad. Xiquilnamiqui yn quenî amo monemachpan tzonquiçaz intlalticpac monemiliz, ca nel amo ticmati yn açoctiyouiliz, yn anoço mopan tlathuiz, yn anoçoc vel ticemilhuitiz. Ypampain cenca motechmonequi yn tin ocêcauhtinemiz ynic amo ypan nimiq^z ytla temictiani tlatlacolli, yn çâ ye ypâ timomiq^liz ynigracia totecuiyo Jesu christo, mic vel timomaq^xtiz, ynic tiq^cnopilhuiz î cêmâcapapaquiliztli initoca gl^ia, mayuhmuchiua.	
[crismon] Maycnelilmacho yn totecuiyo Dios.	
[crismon] Ynin neyolmelaualoni yntepuztica omicuilo, otzôquiz ypan ynic, xxvj. metztli. Henero 1565.